Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: a 16/2001. (V. 25.) OM rendelethez
Paragraph Index: 362

1. A képzési cél Felsőfokú szakképzettséggel rendelkezők felkészítése arra, hogy emelt szintű, átfogó, komplex elméleti és gyakorlati ismereteket szerezzenek az ember-, társadalom-, erkölcs- és vallásismeret témaköreiben. A pedagógusmunkakörben alkalmazottak az ismeretek jellegének, az életkori sajátosságoknak és az iskolai körülményeknek megfelelő nevelési és tanulási eljárások alkalmazásával képesek és kompetensek legyenek a tanulók önismeretének, gondolkodásmódjának, beállítódásainak és motivációinak a felismerésére, illetve fejlesztésére, az ember-, társadalom- és erkölcsismerethez kapcsolódó értékek közvetítésére; az erkölcsi nevelés keretében értelmezni tudják a felvállalt értékek befogadtatásával kapcsolatos problémákat, s kezelni a tanulók által elfogadott eszmények, értékek és a megvalósulásuk közötti távolság eredményezte konfliktusokat; képesek legyenek a kerettantervekben vagy a NAT alapján a helyi tantervekben szereplő etika, ember- és társadalomismeret, illetve hasonló tárgyak oktatására, valamint az iskola légkörének, nevelési programjának az e területen történő fejlesztésére.

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes